ग्वालियर. बहोड़ापुर स्थित गहनों के शोरूम पर बाली खरीदने आए ठग 500 रुपए चुका कर करीब 4 लाख रुपए के सोने के गहने चोरी कर ले गए। घटना बहोड़ापुर थाना क्षेत्र के अपना घर कॉलोनी में शुक्रवार की सुबह 11 बजे की है। गहने चोरी होने की शिकायत कारोबारी ने पुलिस से की और पुलिस ने जांच के बाद शनिवार को मामला दर्ज कर लिया। उल्लेखनीय है कि विगत माह सराफा बाजार मेंं भी इस तरह चोरी की दो वारदातें हुई थीं।
- बहोड़ापुर थाना क्षेत्र में अपना घर कॉलोनी के गेट पर संजीव पुत्र एमके माहेश्वरी की एसके ज्वेलर्स के नाम से शॉप है।
- शुक्रवार की सुबह करीब 11 बजे वह दुकान पर पहुंचे और पूजा कर ही रहे थे कि तभी दो व्यक्ति उनके पास आए। इनमें एक की उम्र लगभग 48 वर्ष और दूसरे की उम्र करीब 50 वर्ष थी।
- दोनों ने दुकान पर बैठे संजीव से कानों में पहनने वाली बाली मांगी। संजीव उन्हें बालियां दिखाने लगे। करीब आधा घंटे तक बालियां देखने के बाद उन्होंने दो बाली पसंद कर 500 रुपए दे दिए।
- कारोबारी ने बताया कि दो बाली पसंद करने के बाद वे उसे 500 रुपए दे गए और बाली न ले जाते हुए कहा कि कोई अशोक नामक युवक आएगा तो बाली उसे सौंप दें।
- उन्होंने बताया कि बाली लेने आने वाला युवक दो घंटे में उनके पास आ जाएगा।
निगाह बचा कर ले गए दो बॉक्स
कारोबारी ने पुलिस को बताया कि जब वे बालियां दिखा रहे थे तो उसी समय दोनों लोगों ने आंख बचा कर नीचे रखे गहनों के दो डिब्बे पार कर दिए। दोनों डिब्बों में करीब 100 ग्राम से ज्यादा सोने के गहने तथा एक दो तोला की चेन थी।
पहनावे से लग रहे थे वीआईपी
दुकान पर आने वाले दोनों ठग पहनावे और बोलचाल से वीआईपी लग रहे थे। बोलचाल से बिलकुल भी पता नहीं चल रहा था कि वे ठग हो सकते हैं।
डिब्बे गायब देख उड़े होश
दोनों ठगों के जाने के बाद जब उनकी नजर सोने-चांदी के डिब्बों पर पड़ी तो उनके होश उड़ गए। वह तुरंत ही बदमाशों के पीछे भागे भी लेकिन उनका कहीं भी पता नही चला।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva